Държавен вестник, бр. 107, 2025 г., стр. 73

БРОЙ  107	
Д Ъ Р Ж А В Е Н  В Е С Т Н И К 	
СТР.  73   
 
Много от задачите, които изпълнява специалистът, се извършват с помощта на 
специализиран софтуер. Това налага задължително усвояване на компетентности за работа с 
такива програми. Използването на компютри, съвременни софтуерни пакети и модерно 
производствено оборудване е важно условие за упражняването на тази професия. 
Сложността на операциите, които лицето, придобило втора степен на професионална 
квалификация по професия „Органични химични технологии“ извършва, зависи от 
спецификата на производствените процеси. Производствените процеси в химическата 
индустрия обикновено са непрекъснати, което определя в голяма степен спецификата на 
работата му. Успешната работа на специалиста се определя от реакцията в критична 
ситуация с цел отстраняване на възникнал проблем и свеждане до минимум на загубите и 
опасностите от тази ситуация. Реалните производствени условия изискват химикът оператор 
да притежава, развива и прилага знания, умения и компетентности от различни области, 
които да комбинира по подходящ начин, за да изпълнява успешно изискванията на 
работното място, да може да се адаптира при промяна на технологията и въвеждане на нова 
техника и технологии. Това налага той да притежава нагласа за надграждане на знания и 
умения, за самостоятелно усвояване на нови компетентности, необходими за променящите се 
условия на труд. 
Специалистът работи с машини, уреди и апарати в различните видове производства и 
по време на своята дейност осъществява наблюдение на работните процеси. В случай на 
констатирани отклонения в параметрите на технологичния процес и дефекти в крайния 
продукт той предприема действия в зависимост от нивото на своята компетентност. За 
изпълнението на изброените дейности е необходимо специалистът да притежава знания, 
свързани с основните принципи на действие на технологичната апаратура. 
Работата на завършилия втора степен на професионална квалификация по професия 
„Органични химични технологии“ предполага професионални компетентности за опазване 
на околната среда – при провеждане на производствените процеси и пречистване на 
отпадни води, газове и твърди вещества. Умението за работа в екип е важно изискване в 
условията на работна среда, свързана с рискови фактори – високи температури, токсични 
вещества, високо налягане и др. Като част от работния екип той поддържа добри работни 
взаимоотношения – коректност и лоялност към фирмата. 
При изпълнения на своите задължения специалистът е изложен на вредни влияния, 
което налага използването на защитно облекло и екипировка, като безопасни обувки, 
защитни очила, ръкавици, каска, шлемофони, шумозаглушители и др. По време на работа е 
отговорен за своето здраве и безопасност. 
2.3. Трета степен на професионална квалификация по професията 
Завършилият трета степен на професионална квалификация по професия „Органични 
химични технологии“ работи с машини, уреди и апарати в различни химични производства, 
осъществява наблюдение и контрол на технологичните процеси. В случаи на констатирани 
отклонения в параметрите на технологичния процес и дефекти в крайния продукт той 
предприема адекватни действия. Под ръководството на ръководителя на звеното 
специалистът участва в цялостния производствен процес, следи и контролира екипа за 
правилна експлоатация на оборудването. Той поема отговорност за: спазване на условията за 
нормалното протичане на технологичните процеси; спазване на изискванията на санитарните 
норми за здравословни и безопасни условия на труд и опазване на околната среда; 
осигуряване качеството на крайния продукт и работата на екипа. Лицето осъществява връзка